PATVIRTINTA

Rokiškio rajono savivaldybės tarybos

2024 m. kovo 28 d. sprendimu Nr. TS-66

**ROKIŠKIO MOKYKLOS-DARŽELIO „ĄŽUOLIUKAS“ NUOSTATAI**

**I SKYRIUS**

**BENDROSIOS NUOSTATOS**

1. Rokiškio mokyklos-darželio „Ąžuoliukas“ nuostatai (toliau – Nuostatai) reglamentuoja Rokiškio mokyklos-darželio „Ąžuoliukas“ (toliau Mokykla-darželis) teisinę formą, priklausomybę, savininką, savininko teises ir pareigas įgyvendinančią instituciją, buveinę, mokyklos grupę, pagrindinę paskirtį, mokymo kalbą ir mokymo formas, veiklos teisinį pagrindą, tikslą, uždavinius, funkcijas, Mokyklos-darželio teises ir pareigas, veiklos organizavimą ir valdymą, savivaldą, darbuotojų priėmimą į darbą, jų darbo apmokėjimo tvarką ir atestaciją, lėšų šaltinius, jų naudojimo tvarką ir finansinės veiklos kontrolę, reorganizavimo, likvidavimo ar pertvarkymo tvarką.

2. Mokyklos-darželio oficialusis pavadinimas – Rokiškio Mokykla-darželis „Ąžuoliukas“, sutrumpintas pavadinimas – Mokykla-darželis „Ąžuoliukas“. Mokykla-darželis įregistruotas Juridinių asmenų registre, kodas 190238290.

3. Mokyklos-darželio įsteigimo data – 1971 m. balandžio 1 d. Įstaiga vadinosi: Rokiškio lopšelis-darželis ,,Ąžuoliukas“. 1992 m. reorganizuotas į Rokiškio mokyklą-darželį „Ąžuoliukas“.

4. Mokyklos-darželio teisinė forma – biudžetinė įstaiga.

5. Mokyklos-darželio priklausomybė – savivaldybės mokykla.

6. Mokyklos-darželio savininkas – Rokiškio rajono savivaldybė (toliau – Savivaldybė), savininko teises ir pareigas įgyvendinanti institucija – Rokiškio rajono savivaldybės meras, išskyrus tas Mokyklos-darželio savininko teises ir pareigas, kurios yra priskirtos išimtinei ir paprastajai Savivaldybės tarybos kompetencijai (jeigu paprastosios savivaldybės tarybos kompetencijos įgyvendinimo savivaldybės taryba nėra perdavusi savivaldybės merui). Savininko teises ir pareigas įgyvendinančios institucijos kompetencija nustatyta Lietuvos Respublikos vietos savivaldos ir Lietuvos Respublikos biudžetinių įstaigų įstatymuose.

7. Buveinės adresas – Taikos g. 15, LT-42142 Rokiškis.

8. Grupė – bendrojo ugdymo mokykla.

9. Tipas – pradinė mokykla

10. Pagrindinė paskirtis – pradinės mokyklos tipo mokykla-darželis.

11. Mokymo kalba – lietuvių.

12. Mokymosi formos – grupinio mokymosi ir pavienio mokymosi; mokymo proceso organizavimo būdai – kasdienis, nuotolinis.

13. Mokykla-darželis vykdo ikimokyklinio, priešmokyklinio ugdymo, pradinio ir neformaliojo švietimo programas.

14. Mokiniams išduodami mokymosi pasiekimus įteisinantys dokumentai: Pradinio išsilavinimo pažymėjimas, Pradinio ugdymo pasiekimų pažymėjimas, Mokymosi pasiekimų pažymėjimas.

15. Mokykla-darželis turi struktūrinį padalinį:

15.1. pavadinimas – Rokiškio mokyklos-darželio „Ąžuoliukas“ Kavoliškio skyrius;

15.2. buveinė ‒ Sodo g. 1, Kavoliškis, LT-42345 Rokiškio r.;

15.3. mokymo kalba – lietuvių kalba;

15.4. vykdomos programos: ikimokyklinio ugdymo programa, priešmokyklinio ugdymo programa, pradinio ugdymo programa;

15.5. išduodami mokymosi pasiekimus įteisinantys dokumentai: Pradinio išsilavinimo pažymėjimas, Pradinio ugdymo pasiekimų pažymėjimas, Mokymosi pasiekimų pažymėjimas.

16. Mokykla-darželis yra ribotos civilinės atsakomybės viešasis juridinis asmuo, turintis antspaudą su savivaldybės (valstybės) herbu ir savo pavadinimu, atsiskaitomąją ir kitas sąskaitas Lietuvos Respublikos įregistruotuose bankuose.

17. Mokykla-darželis turi paramos gavėjo statusą.

18. Mokykla-darželis savo veiklą grindžia Lietuvos Respublikos Konstitucija, Lietuvos Respublikos civiliniu kodeksu, Lietuvos Respublikos darbo kodeksu, Lietuvos Respublikos švietimo įstatymu, Lietuvos Respublikos biudžetinių įstaigų įstatymu, Vaiko teisių konvencija, Lietuvos Respublikos Vyriausybės nutarimais, Lietuvos Respublikos švietimo, mokslo ir sporto ministro įsakymais, Savivaldybės tarybos sprendimais, Savivaldybės mero potvarkiais, Savivaldybės administracijos direktoriaus įsakymais, kitais teisės aktais ir šiais Nuostatais.

**II SKYRIUS**

**MOKYKLOS-DARŽELIO VEIKLOS SRITYS IR RŪŠYS,**

**TIKSLAS, UŽDAVINIAI, FUNKCIJOS**

19. Mokyklos-darželio veiklos sritis – švietimas, kodas 85.

20. Mokyklos-darželio švietimo veiklos rūšys:

20.1. pagrindinė švietimo veiklos rūšis – pradinis ugdymas, kodas 85.20;

20.2. ikimokyklinio amžiaus vaikų ugdymas, kodas 85.10.10;

20.3. priešmokyklinio amžiaus vaikų ugdymas, kodas 85.10.20;

20.4. kitos švietimo veiklos rūšys:

20.4.1. sportinis ir rekreacinis švietimas, kodas 85.51;

20.4.2. kultūrinis švietimas, kodas 85.52;

20.4.3. kitas, niekur nepriskirtas, švietimas, kodas 85.59;

20.4.4. švietimui būdingų paslaugų veikla, kodas 85.60.

21. Kitos ne švietimo veiklos rūšys:

21.1. kitų maitinimo paslaugų teikimas, kodas 56.29;

21.2. nuosavo arba nuomojamo nekilnojamojo turto nuoma ir eksploatavimas, kodas 68.20;

21.3. vaikų dienos priežiūros veikla, kodas 88.91;

21.4. kita žmonių sveikatos priežiūros veikla, kodas 86.90;

21.5. bibliotekų ir archyvų veikla, kodas 91.01.

22. Pagrindinis Mokyklos-darželio veiklos tikslas – atsižvelgiant į vaikų prigimtines galias, patirtį, poreikius, šeimos ir bendruomenės susitarimus, vadovaujantis humanistinėmis, demokratinėmis vertybėmis, užtikrinti palankias asmenybės raidos ir ugdymo sąlygas, plėtoti bendrąsias ir dalykines kompetencijas, būtinas tolesniam mokymuisi.

23. Mokyklos-darželio veiklos uždaviniai:

23.1. teikti kokybišką ikimokyklinį, priešmokyklinį ir pradinį ugdymą;

23.2. sudaryti sąlygas kiekvienam mokiniui / vaikui ugdytis, plėtoti savo galias, gauti reikiamą pagalbą, patirtį sėkmę, atsižvelgiant į ugdymosi poreikių įvairovę;

23.3. tenkinti mokinių / vaikų pažinimo, ugdymo(si) ir saviraiškos poreikius;

23.4. skatinti visapusišką mokinio / vaiko raidą – fizinę, emocinę, socialinę, pažinimo, komunikavimo, meninės raiškos;

23.5. kurti ir plėtoti pasitikėjimu ir pagarba, aktyvia partneryste grindžiamą tikslingą bendradarbiavimą su tėvais (globėjais, rūpintojais), švietimo pagalbos specialistais ir kitais švietimo paslaugų tiekėjais;

23.6. užtikrinti sveiką ir saugią, užkertančią kelią smurto, prievartos apraiškoms ir žalingiems įpročiams aplinką.

24. Vykdydamas jam pavestus uždavinius Mokykla-darželis atlieka šias funkcijas:

24.1. formuoja ir įgyvendina ugdymo turinį pagal ikimokyklinio, priešmokyklinio ir pradinio ugdymo(si) programas, paiso ugdytinių poreikių įvairovės, derindamas ugdymo turinį, siūlydamas ir taikydamas skirtingus ugdymo(si) būdus ir tempą;

24.2. vadovaudamasi švietimo, mokslo ir sporto ministro tvirtinamomis bendrosiomis programomis, atsižvelgdama į vietos ir Mokyklos-darželio bendruomenės reikmes, konkrečius mokinių / vaikų ugdymo(si) poreikius ir interesus, švietimo stebėsenos, mokinių pasiekimų ir pažangos vertinimo ugdymo procese informaciją, pasiekimų tyrimų, Mokyklos-darželio veiklos įsivertinimo duomenis, konkretina ir individualizuoja ugdymo turinį;

24.3. rengia ikimokyklinio ugdymo programą, išlaikydamas Mokyklos-darželio ugdymo(si) modelio savitumą;

24.4. vykdo nacionalinius mokinių pasiekimų patikrinimus švietimo, mokslo ir sporto ministro nustatyta tvarka;

24.5. išduoda mokymosi pagal bendrojo ugdymo programas pasiekimus įteisinančius dokumentus švietimo, mokslo ir sporto ministro nustatyta tvarka:

24.5.1. pradinio išsilavinimo pažymėjimą – įgijusiam pradinį išsilavinimą;

24.5.2. mokymosi pasiekimų pažymėjimą – neįgijusiam pradinio išsilavinimo;

24.6. vykdo ikimokyklinio ugdymo, priešmokyklinio ugdymo ir pradinio ugdymo programas, mokymo sutartyse sutartus įsipareigojimus, užtikrina geros kokybės švietimą;

24.7. sudaro palankias sąlygas ugdyti mokinių / vaikų tautinį, pilietinį sąmoningumą, puoselėti kultūrinę ir socialinę brandą, tenkinti saviugdos ir saviraiškos poreikius;

24.8. teikia specialiąją pedagoginę, socialinę pedagoginę, psichologinę, informacinę pagalbą, užtikrina vaikų sveikatos priežiūrą, jų saugumą įstaigoje;

24.9. įvertina mokinių / vaikų specialiuosius ugdymo(si) poreikius, nukreipia į Pedagoginę psichologinę tarnybą arba skiria specialųjį ugdymą teisės aktų nustatyta tvarka, individualizuoja ir pritaiko ugdymo programas skirtingų gebėjimų mokiniams;

24.10. sudaro sąlygas kiekvienam mokiniui nuolat dalyvauti bent vienoje nuoseklioje, ilgalaikėje socialines ir emocines kompetencijas ugdančioje prevencinėje programoje, apimančioje smurto, alkoholio, tabako ir kitų psichiką veikiančių medžiagų vartojimo prevenciją, sveikos gyvensenos skatinimą, įgyvendinant pateiktas švietimo, mokslo ir sporto ministro patvirtintas rekomendacijas dėl smurto prevencijos įgyvendinimo mokyklose;

24.11. kuria Mokyklą-darželį, kaip vietos bendruomenės edukacinį kultūros židinį;

24.12. organizuoja tėvų (globėjų, rūpintojų) pageidavimu jų mokamas papildomas paslaugas mokiniams / vaikams (būrelius, ekskursijas ir kita) teisės aktų nustatyta tvarka;

24.13. sudaro sąlygas darbuotojams tobulinti kvalifikaciją;

24.14. organizuoja mokinių/vaikų maitinimą Mokykloje-darželyje;

24.15. užtikrina higienos normas, Lietuvos Respublikos teisės aktų reikalavimus atitinkančią sveiką, saugią ugdymo ir darbo aplinką, vykdo žalingų įpročių, smurto ir patyčių prevenciją;

24.16. kuria ugdymo turiniui įgyvendinti reikiamą materialinę bazę ir edukacines aplinkas;

24.17. viešai skelbia informaciją apie Mokyklos-darželio veiklą švietimo, mokslo ir sporto ministro nustatyta tvarka;

24.18. organizuoja tėvų švietimą;

24.19. bendradarbiauja su žiniasklaida ir kitomis švietimo, mokslo institucijomis;

24.20. užtikrina asmens duomenų apsaugą;

24.21. atlieka kitas Lietuvos Respublikos įstatymų ir kitų teisės aktų numatytas funkcijas.

**III SKYRIUS**

**MOKYKLOS-DARŽELIO TEISĖS IR PAREIGOS**

25. Mokykla-darželis, įgyvendindama jam pavestus tikslą ir uždavinius, atlikdamas jam priskirtas funkcijas, turi teisę:

25.1. savininko teises ir pareigas įgyvendinančios institucijos nustatytu mastu prisiimti įsipareigojimus, sudaryti ugdymo ir kitas sutartis;

25.2. parinkti ugdymo(si) metodus ir veiklos būdus;

25.3. kurti naujus ugdymo(si) modelius, užtikrinančius kokybišką ugdymą;

25.4. bendradarbiauti su fiziniais ir juridiniais asmenimis;

25.5. įstatymų nustatyta tvarka stoti ir jungtis į asociacijas, dalyvauti jų veikloje;

25.6. gauti labdarą ir paramą Lietuvos Respublikos labdaros ir paramos įstatymo nustatyta tvarka;

25.7. Lietuvos Respublikos švietimo, mokslo ir sporto ministerijos nustatyta tvarka vykdyti šalies ir tarptautinius projektus;

25.8. nustatyti teikiamų švietimo ar papildomų paslaugų kainas, įkainius ir tarifus tais atvejais, kai įstatymų nustatyta tvarka jų nenustato Savivaldybės taryba;

25.9. naudotis kitomis teisėmis, kurios neprieštarauja Lietuvos Respublikos įstatymams, ir kitiems teisės aktams.

26. Mokyklos-darželio pareigos:

26.1. užtikrinti kokybišką ikimokyklinio, priešmokyklinio ir pradinio ugdymo(si) programų vykdymą;

26.2. sukurti ir palaikyti sveiką, užkertančią kelią smurto, prievartos apraiškoms ir žalingiems įpročiams aplinką;

26.3. viešai skelbti informaciją apie Mokyklos-darželio veiklą;

26.4. sudaryti saugias ugdymo(si) ir darbo, priešgaisrinius ir visuomenės sveikatos saugos reikalavimus atitinkančias sąlygas;

26.5. sudaryti ugdymo/mokymo sutartis ir vykdyti jose numatytus įsipareigojimus;

26.6. sudaryti galimybę kiekvienam mokiniui/vaikui dalyvauti bent vienoje nuoseklioje, ilgalaikėje socialines ir emocines kompetencijas ugdančioje prevencinėje programoje;

26.7. dalyvauti nacionaliniuose ir tarptautiniuose mokinių pasiekimų tyrimuose ir patikrinimuose, kurie organizuojami švietimo, mokslo ir sporto ministro nustatyta tvarka;

26.8. užtikrinti ugdymą vaikams, kuriems skirtas privalomas ikimokyklinis ugdymas, vykdyti vaikų ugdymo stebėseną;

26.9. užtikrinti veiksmingą vaiko minimalios priežiūros priemonių įgyvendinimą;

26.10. vykdyti kitas Lietuvos Respublikos švietimo įstatyme ir kituose teisės aktuose nustatytas pareigas.

**IV SKYRIUS**

**MOKYKLOS-DARŽELIO VEIKLOS ORGANIZAVIMAS**

**IR VALDYMAS**

27. Mokyklos-darželio veiklos organizavimo teisinis pagrindas:

27.1. direktoriaus patvirtintas Mokyklos-darželio strateginis veiklos planas, kuriam yra pritarusi Mokyklos-darželio taryba ir Savivaldybės vykdomoji institucija ar jos įgaliotas asmuo;

27.2. direktoriaus patvirtintas Mokyklos-darželio metinis veiklos planas, kuriam yra pritarusi Mokyklos-darželio taryba;

27.3. direktoriaus patvirtinta Mokyklos-darželio ikimokyklinio ugdymo programa, kuriai pritarusi Mokyklos-darželio taryba ir Savivaldybės vykdomoji institucija;

27.4. Priešmokyklinio ugdymo programa, patvirtina Lietuvos Respublikos švietimo, mokslo ir sporto ministro;

27.5. Mokyklos-darželio ugdymo planas, kurį suderinęs su Mokyklos-darželio taryba ir Savivaldybės vykdomąja institucija ar jos įgaliotu asmeniu, tvirtina direktorius.

28. Mokyklai-darželiui vadovauja direktorius, kuris viešo konkurso būdu į pareigas penkeriems metams skiria ir iš jų atleidžia Savivaldybės meras Lietuvos Respublikos švietimo įstatyme, Lietuvos Respublikos biudžetinių įstaigų įstatyme, Lietuvos Respublikos darbo kodekse ir kituose teisės aktuose nustatyta tvarka.Mokyklos-darželio direktoriumi gali būti tik nepriekaištingos reputacijos asmuo.

29. Mokyklos-darželio direktorius pavaldus Savivaldybės merui, atskaitingas Savivaldybės tarybai, Savivaldybės merui ir Savivaldybės administracijos padaliniui, kuruojančiam švietimo įstaigų vadovų veiklą. Už Mokyklos-darželio nuostatų, teisės aktų, Savivaldybės tarybos sprendimų nevykdymą arba netinkamą vykdymą direktorius atsako Lietuvos Respublikos įstatymų nustatyta tvarka.

30. Mokyklos-darželio direktoriui sergant, išvykus į komandiruotę, atostogų metu jo funkcijas atlieka Mokyklos-darželio pavaduotojas ugdymui, o nesant jam – kitas Savivaldybės mero potvarkiu paskirtas asmuo.

31. Mokyklos-darželio direktorius:

31.1. organizuoja Mokyklos-darželio veiklą, įgyvendindamas strateginį Mokyklos-darželio valdymą;

31.2. vadovauja rengiant Mokyklos-darželio strateginį ir metinį planus, užtikrina jų įgyvendinimą;

31.3. organizuoja Mokyklos-darželio veiklos įsivertinimą ir stebėseną, analizuoja išteklių būklę;

31.4. nustatyta tvarka priima į pareigas ir atleidžia iš jų Mokyklos-darželiodarbuotojus, dirbančius pagal darbo sutartį (toliau – darbuotojai), tvirtina jų pareigybių aprašymus, skatina juos, kontroliuoja darbo pareigų vykdymą;

31.5. nustato Mokyklos-darželio struktūrą, mokytojų ir kitų darbuotojų pareigybių sąrašą, suderinęs su Savivaldybės vykdomąja institucija;

31.6. nustato Mokyklos-darželio darbuotojų darbo apmokėjimo sistemą, jeigu Mokykloje-darželyje nėra sudaryta kolektyvinė sutartis;

31.7. įgyvendina personalo valdymo priemones, sudaro galimybes ir skatina darbuotojus, užtikrina jų profesinį tobulėjimą ir Pedagogų etikos kodekso normų laikymąsi;

31.8. rūpinasi mokytojų ir kitų darbuotojų darbo sąlygomis, organizuoja trūkstamų mokytojų ir kitų darbuotojų paiešką;

31.9. užtikrina, kad Mokyklos-darželio veikloje būtų laikomasi įstatymų, kitų teisės aktų ir Nuostatų;

31.10. organizuoja Mokyklos-darželio finansinę apskaitą pagal Lietuvos Respublikos finansinės apskaitos įstatymą;

31.11. užtikrina racionalų ir taupų lėšų ir turto naudojimą, Mokyklos-darželio veiksmingos vidaus kontrolės sistemos sukūrimą, jos veikimą ir tobulinimą;

31.12. suderinęs su Mokyklos-darželio taryba, tvirtina Mokyklos-darželio darbo tvarkos taisykles;

31.13. vadovauja kuriant lyderystės ugdymui kultūrą, numatant lanksčias ugdymo(si) sąlygas, kurios skatina vaiko galių augimą ir asmenybės raidą;

31.14. bendradarbiauja su mokinių tėvais (globėjais, rūpintojais), vietos bendruomene ir partneriais, siekdamas Mokyklos-darželio tikslų, kartu su Mokyklos-darželio savivaldos institucijomis sprendžia svarbiausius Mokyklos-darželio veiklos klausimus;

31.15. bendradarbiauja su institucijomis, įstaigomis, įmonėmis ir organizacijomis siekdamas efektyvaus Mokyklos-darželio valdymo, ugdymo kokybės ir mokinių saugumo klausimais;

31.16. kiekvienais metais iki sausio 20 dienos teikia Mokyklos-darželio bendruomenei ir Mokyklos-darželio tarybai svarstyti bei viešai paskelbia savo metų veiklos ataskaitą. Savivaldybės švietimo įstaigos vadovo metų veiklos ataskaitos struktūrą ir reikalavimus nustato švietimo, mokslo ir sporto ministras;

31.17. priima mokinius/vaikus Savivaldybės tarybos nustatyta tvarka, sudaro ugdymo / mokymo sutartis teisės aktų nustatyta tvarka;

31.18. už mokinio elgesio normų pažeidimą skiria mokiniui drausmines auklėjamojo poveikio priemones, numatytas Vaiko teisių apsaugos pagrindų įstatyme;

31.19. teikia prašymus Savivaldybės merui dėl vaiko minimalios ar vidutinės priežiūros priemonių skyrimo;

31.20. sudaro Mokyklos-darželio vaiko gerovės komisiją ir tvirtina jos darbo reglamentą;

31.21. užtikrina, prižiūri ir atsako už gerą ir veiksmingą vaiko minimalios priežiūros priemonių vykdymą Mokykloje-darželyje;

31.22. užtikrina Mokykloje-darželyje sveiką ir saugią aplinką, užkertančią kelią bet kokioms smurto, prievartos apraiškoms ir žalingiems įpročiams;

31.23. organizuoja pašalinių asmenų patekimo į Mokyklos-darželio teritoriją apskaitą ir tai kontroliuoja, organizuoja Mokyklos-darželio teritorijos ir jos prieigų stebėjimą, informuoja teritorinę policijos įstaigą apie žinomus ar įtariamus smurto, prievartos, psichoaktyviųjų medžiagų platinimo, viešosios tvarkos ir kitų pažeidimų atvejus;

31.24. bendradarbiauja su pagalbą vaikui, mokytojui ir Mokyklai-darželiui teikiančiomis įstaigomis, Savivaldybės administracijos struktūriniais padaliniais, valstybine vaiko teisių apsaugos institucija, tarpinstitucinio bendradarbiavimo koordinatoriumi, atvejo vadybininkais,teritorine policijos įstaiga, socialinių paslaugų ir sveikatos priežiūros įstaigomis, Savivaldybės administracijos Vaiko gerovės komisija ir kitomis institucijomis, dirbančiomis vaiko teisių apsaugos srityje;

31.25. prireikus sudaro su institucijomis, dirbančiomis prevencinį darbą Savivaldybės teritorijoje, kitose vietovėse, sutartis dėl pagalbos teikimo Mokykloje-darželyje ar už jo ribų;

31.26. leidžia įsakymus, kontroliuoja jų vykdymą;

31.27. organizuoja tinkamą mokinių/vaikų maitinimą;

31.28. sudaro teisės aktų nustatytas komisijas, darbo grupes, inicijuoja Mokyklos-darželio savivaldos institucijų sudarymą ir skatina jų veiklą;

31.29. atstovauja Mokyklai-darželiui kitose institucijose, Mokyklos-darželio vardu sudaro sutartis Mokyklos-darželio funkcijoms atlikti;

31.30. nustato Mokyklos-darželio direktoriaus pavaduotojo ugdymui funkcijas ir veiklos sritis;

31.31. dalį savo funkcijų Lietuvos Respublikos teisės aktų nustatyta tvarka gali pavesti atlikti direktoriaus pavaduotojui ugdymui ar kitam įgaliotam asmeniui, išskyrus atvejus, kai tai priskirta išimtinei direktoriaus kompetencijai;

31.32. atlieka kitas funkcijas, nustatytas šiuose Nuostatuose, Mokyklos-darželio direktoriaus pareigybės aprašyme ir kituose teisės aktuose.

32. Mokyklos-darželio direktorius atsako už:

32.1. Lietuvos Respublikos įstatymų ir kitų teisės aktų laikymąsi Mokykloje-darželyje, tinkamą funkcijų atlikimą, nustatytų Mokyklos-darželio tikslo ir uždavinių įgyvendinimą, Mokyklos-darželio veiklos rezultatus;

32.2. Lietuvos Respublikos švietimo įstatymo 26 straipsnyje nurodytos informacijos skelbimą, demokratinį švietimo įstaigos valdymą, užtikrina bendradarbiavimu grįstus santykius, Pedagogų etikos kodekso reikalavimų laikymąsi, skaidriai priimamus sprendimus, Mokyklos-darželio bendruomenės narių informavimą, pedagoginio ir nepedagoginio personalo profesinį tobulėjimą, sveiką, saugią, užkertančią kelią bet kokioms smurto, prievartos apraiškoms ir žalingiems įpročiams aplinką;

32.3. atsako už Mokyklos-darželio finansinę veiklą, svarsto ir priima sprendimus, susijusius su Mokyklos-darželio lėšų (įskaitant lėšas, skirtas Mokyklos-darželio darbuotojų darbo užmokesčiui), turto naudojimą ir disponavimą juo.

**V SKYRIUS**

**MOKYKLOS-DARŽELIO SAVIVALDA**

33. Mokyklos-darželio savivalda grindžiama švietimo tikslais, Mokykloje-darželyje vykdomomis ugdymo programomis, Mokyklos-darželio tradicijomis.

34. Mokyklos-darželio savivaldos institucijos kolegialiai svarsto Mokyklos-darželio veiklos ir finansavimo klausimus ir pagal kompetenciją, apibrėžtą šiuose Nuostatuose, priima sprendimus, daro įtaką Mokyklos-darželio direktoriaus priimamiems sprendimams, atlieka visuomeninę Mokyklos-darželio valdymo priežiūrą.

35. Mokyklos-darželio savivaldos institucijų įvairovę, jų kompetenciją ir sudarymo principus įteisina Nuostatai.

36. Mokyklos-darželio taryba (toliau – Taryba) – aukščiausia Mokyklos-darželio savivaldos institucija sudaryta iš mokytojų, tėvų (globėjų, rūpintojų) ir vietos bendruomenės atstovų. Tarybos nariu gali būti asmuo, turintis žinių ir gebėjimų, padedančių siekti Lopšeliui-darželiui strateginių tikslų ir įgyvendinti Mokyklos-darželio misiją. Tarybos nariu negali būti Mokyklos-darželio direktorius, valstybės politikai, politinio (asmeninio) pasitikėjimo valstybės tarnautojai.

37. Tarybą sudaro 4 mokytojai, 4 tėvai (globėjai, rūpintojai) ir 1 vietos bendruomenės atstovas.Taryba renkama dvejiems metams, ta pačia rinkimo tvarka papildant išėjusius narius.

38. Į Tarybą tėvus (globėjus, rūpintojus) deleguoja visuotinis mokinių/vaikų tėvų susirinkimas, mokytojus – Mokytojų taryba, vietos bendruomenės atstovą deleguoja Rokiškio miesto seniūnija.

39. Tarybos pirmininką renka tarybos nariai atviru balsavimu, balsų dauguma. Siūlyti kandidatus, kelti savo kandidatūrą turi teisę bet kuris Tarybos narys.

40. Posėdis yra teisėtas, jei jame dalyvauja ne mažiau kaip pusė Tarybos narių ir yra ne mažiau kaip po vieną tėvų, mokytojų atstovą. Nutarimai priimami posėdyje dalyvaujančiųjų balsų dauguma, atviru balsavimu. Balsams pasiskirsčius po lygiai, lemia Tarybos pirmininko balsas. Tarybos posėdžiai kviečiami ne rečiau kaip du kartus per metus.

41. Tarybos posėdžius kviečia, juos organizuoja ir jiems pirmininkauja Tarybos pirmininkas.

Apie posėdžio laiką ir svarstyti parengtus klausimus Tarybos pirmininkas informuoja narius ne vėliau kaip prieš 3 dienas iki posėdžio pradžios.

42. Į Tarybos posėdžius gali būti kviečiami visi Mokyklos-darželio bendruomenės nariai, organizacijų bei įstaigų atstovai be balso teisės.

43. Taryba už veiklą kasmet atsiskaito ją rinkusiems Mokyklos-darželio bendruomenės bei vietos bendruomenės nariams kartą per metus.

44. Taryba:

44.1. teikia siūlymus dėl Mokyklos-darželio strateginių tikslų, uždavinių ir jų įgyvendinimo priemonių;

44.2. pritaria Mokyklos-darželio strateginiam veiklos planui, metiniam veiklos planui, Nuostatams, jų pakeitimams ir papildymams, Mokyklos-darželio darbo tvarkos taisyklėms, kitiems Mokyklos-darželio veiklą reglamentuojantiems dokumentams, teikiamiems Mokyklos-darželio direktoriaus;

44.3. teikia siūlymus Mokyklos-darželio direktoriui dėl Nuostatų pakeitimo ar papildymo, Mokyklos-darželio veiklos ir vidaus struktūros tobulinimo darbo tvarkos taisyklių pakeitimo ar papildymo;

44.4. kolegialiai svarsto Mokyklos-darželio lėšų naudojimo klausimus;

44.5. kiekvienais metais vertina Mokyklos-darželio direktoriaus metų veiklos ataskaitą ir teikia savo sprendimą dėl ataskaitos Savivaldybės merui;

44.6. teikia siūlymus Savivaldybės tarybai dėl Mokyklos-darželio materialinio aprūpinimo, veiklos tobulinimo;

44.7. svarsto mokytojų ir tėvų (globėjų, rūpintojų) savivaldos institucijų ar Mokyklos-darželio bendruomenės narių iniciatyvas ir teikia siūlymus Mokyklos-darželio direktoriui;

44.8. teikia siūlymus dėl Mokyklos-darželio darbo tobulinimo, saugių ugdymo ir darbo sąlygų sudarymo, talkina formuojant Mokyklos-darželio materialinius, finansinius ir intelektinius išteklius;

44.9. svarsto kitus Mokyklos-darželio direktoriaus teikiamus klausimus;

44.10. pasirenka Mokyklos-darželio veiklos įsivertinimo sritis, atlikimo metodiką, analizuoja įsivertinimo rezultatus ir priima sprendimus dėl veiklos tobulinimo;

44.11. gali sustabdyti kitų Mokyklos-darželio savivaldos institucijų sprendimų įgyvendinimą, kol jų teisingumą ir teisėtumą ištirs kompetentingos institucijos.

45. Tarybos nutarimai yra teisėti, jei jie neprieštarauja teisės aktams.

46. Mokytojų taryba – nuolat veikianti Mokyklos-darželio savivaldos institucija mokytojų profesiniams bei bendriems ugdymo klausimams spręsti. Ją sudaro direktoriaus pavaduotojas ugdymui, visi Lopšelyje-darželyje dirbantys mokytojai, švietimo pagalbą teikiantys specialistai, kiti tiesiogiai ugdymo procese dalyvaujantys darbuotojai. Mokytojų tarybos nariu negali būti Mokyklos-darželio direktorius. Į posėdžius gali būti kviečiami kitų savivaldos institucijų atstovai.

47. Mokyklos-darželio mokytojų tarybai vadovauja pirmininkas. Pirmininką iš Mokyklos-darželio mokytojų tarybos narių renka ir atšaukia Mokyklos-darželio mokytojų tarybos nariai atviru balsavimu balsų dauguma pirmojo posėdžio metu.

48. Mokyklos-darželio mokytojų tarybos dokumentus tvarko sekretorius, atviru balsavimu balsų dauguma išrinktas pirmojo posėdžio metu.

49. Mokytojų tarybos veiklos forma yra posėdžiai, kurie gali vykti tiesiogiai ir (arba) nuotoliniu būdu. Posėdžiai yra teisėti, jei juose dalyvauja ne mažiau kaip pusė tarybos narių. Nutarimai priimami posėdyje dalyvavusių narių balsų dauguma. Jei balsai pasiskirsto po lygiai, lemiamas yra pirmininko balsas.

50. Mokytojų taryba:

50.1. svarsto ir priima nutarimus teisės aktų nustatytais ir Mokyklos-darželio direktoriaus teikiamais klausimais;

50.2. svarsto Mokyklos-darželio strateginį veiklos planą, metinį veiklos planą, teikia siūlymus veiklos tobulinimui;

50.3. svarsto ugdymo plano projektą, aptaria jo įgyvendinimo klausimus;

50.4. aptaria ikimokyklinio ugdymo programą ir jos įgyvendinimo klausimus;

50.5. aptaria vaikų ugdymo(si), sveikatos, mitybos, poilsio klausimus, pedagoginės veiklos tobulinimo klausimus;

50.6. ugdymo turinį ir metodus derina su Mokyklos-darželio keliamais uždaviniais ir bendruomenės poreikiais;

50.7. svarsto ugdymo(si), nepamokinės veiklos klausimus, skatina inovacijų paiešką ir gerosios patirties sklaidą;

50.8. renka atstovus į Mokyklos-darželio tarybą.

51. Mokykloje-darželyje metodinei veiklai organizuoti sudaroma mokytojų metodinė grupė, kurios nariai yra visi mokytojai. Metodinei grupei vadovauja grupės narių išrinktas vadovas.

52. Metodinės grupės susirinkimai kviečiami ne rečiau kaip kartą per ketvirtį. Susirinkimai teisėti, jei jame dalyvauja 2 / 3 narių. Nutarimai priimami atviru balsavimu, balsų dauguma.

53. Metodinė grupė:

53.1. nustato mokytojų metodinės veiklos prioritetus, mokytojų kvalifikacijos tobulinimo poreikius;

53.2. planuoja ir aptaria ugdymo turinį (programas, mokymo(si) metodus, mokinių pažangos ir pasiekimų vertinimo būdus, mokymo(si) ir ugdymo(si) priemones bei patyrimą, kurį mokiniai sukaupia ugdymo procese) pritaiko jį mokinių individualioms reikmėms;

53.3. dalyvauja kuriant Mokyklos-darželio strateginį planą, metinį veiklos planą;

53.4. planuoja ir organizuoja mokytojų kvalifikacijos tobulinimo seminarus, konferencijas;

53.5. koordinuoja ilgalaikių planų, klasės auklėtojų planų rengimą;

53.6. dalyvauja aptariant mokytojų metodinę veiklą, aptaria mokytojų metodinės veiklos rodiklius;

53.7. inicijuoja gerosios patirties sklaidą, aptaria kvalifikacijos tobulinimo poreikius, juos derina su Mokyklos-darželio veiklos tikslais.

54. Mokyklos-darželio savivaldos institucijos savo veiklą organizuoja vadovaudamosi Mokyklos-darželio strateginiu planu, metiniu veiklos planu, ugdymo planu, Nuostatais, Lietuvos Respublikos įstatymais ir kitais teisės aktais. Mokykloje-darželyje gali veikti ir kitos savivaldos institucijos (mokinių, tėvų (globėjų, rūpintojų).

**VI SKYRIUS**

 **DARBUOTOJŲ PRIĖMIMAS Į DARBĄ, JŲ DARBO APMOKĖJIMO**

**TVARKA IR ATESTACIJA**

55. Darbuotojai į darbą Mokykloje-darželyje priimami ir atleidžiami iš jo Lietuvos Respublikos darbo kodekso ir kitų teisės aktų nustatyta tvarka.

56. Mokyklos-darželio darbuotojams už darbą mokama Lietuvos Respublikos įstatymų ir kitų teisės aktų nustatyta tvarka.

57. Mokyklos-darželio direktoriaus pavaduotojas ugdymui, mokytojai, švietimo pagalbą teikiantys specialistai ir kiti pedagoginiai darbuotojai kvalifikaciją tobulina ar / ir atestuojasi švietimo, mokslo ir sporto ministro ir kitų teisės aktų nustatyta tvarka.

58. Mokyklos-darželio direktoriaus, jo pavaduotojo ugdymui veiklos vertinimas vykdomas švietimo, mokslo ir sporto ministro nustatyta tvarka.

**VII SKYRIUS**

**MOKYKLOS-DARŽELIO TURTAS, LĖŠOS, JŲ NAUDOJIMO TVARKA,**

**FINANSINĖS VEIKLOS KONTROLĖ IR MOKYKLOS-DARŽELIO VEIKLOS PRIEŽIŪRA**

59. Mokykla-darželis valdo patikėjimo teise perduotą Savivaldybės turtą, naudoja ir disponuoja juo Lietuvos Respublikos įstatymų ir Savivaldybės tarybos sprendimų nustatyta tvarka.

60. Mokyklos-darželio buhalterinė apskaita organizuojama ir finansinių ir biudžeto vykdymo ataskaitų rinkiniai sudaromi ir teikiami Lietuvos Respublikos buhalterinės apskaitos įstatymo, Lietuvos Respublikos viešojo sektoriaus atskaitomybės įstatymo ir kitų teisės aktų nustatyta tvarka.

61. Mokyklos-darželio lėšų šaltiniai:

61.1. valstybės biudžeto specialiųjų tikslinių dotacijų savivaldybės biudžetui skirtos lėšos ir Savivaldybės biudžeto lėšos, skiriamos pagal patvirtintas sąmatas;

61.2. lėšos gaunamos už teikiamas paslaugas (patalpų, kopijavimo paslaugos, kursų, seminarų organizavimas, maitinimas valgykloje ir kt.);

61.3. paramos pagal Lietuvos Respublikos labdaros ir paramos įstatymą lėšos;

61.4. fondų, organizacijų, kitų juridinių ir fizinių asmenų dovanotos ar kitaip teisėtais būdais perduotos lėšos, tikslinės paskirties lėšos pagal pavedimus;

61.5. lėšos, gautos įvairių projektų vykdymui;

61.6. kitos teisėtai įgytos lėšos.

62. Mokyklos-darželio valstybinį auditą atlieka Lietuvos Respublikos valstybės kontrolė.

63. Mokyklos-darželio išorės finansinį, atitikties ir veiklos auditą atlieka Savivaldybės kontrolės ir audito tarnyba.

64. Mokyklos-darželio vidaus auditas atliekamas vadovaujantis Lietuvos Respublikos vidaus kontrolės ir vidaus audito įstatymu ir kitais vidaus auditą reglamentuojančiais teisės aktais.

65. Mokyklos-darželio veiklos priežiūrą atlieka savivaldybės vykdomoji institucija, prireikus pasitelkdama išorinius vertintojus.

66. Švietimo, mokslo ir sporto ministro nustatyta tvarka savininko teises ir pareigas įgyvendinanti institucija vykdo Mokyklos-darželio veiklos kokybės gerinimo priežiūrą, atsižvelgdama į švietimo, mokslo ir sporto ministro įgaliotos institucijos pateiktas rekomendacijas, direktoriaus metų veiklos vertinimo rezultatus.

**BAIGIAMOSIOS NUOSTATOS**

67. Mokykla-darželis turi interneto svetainę, atitinkančią Lietuvos Respublikos teisės aktų nustatytus reikalavimus.

68. Mokyklos-darželio interneto svetainėje viešai skelbiama informacija apie vykdomas švietimo programas, vaikų priėmimo sąlygas, mokamas paslaugas, mokytojų kvalifikaciją, laisvas darbo vietas, svarbiausius Mokyklos-darželio išorinio vertinimo rezultatus, Mokyklos-darželio bendruomenės tradicijas, vykdomus projektus.

69. Pranešimai, kuriuos pagal šiuos Nuostatus ar Lietuvos Respublikos teisės aktus reikia paskelbti viešai, skelbiami Mokyklos-darželio interneto svetainėje, prireikus teisės aktų nustatyta tvarka Rokiškio rajono savivaldybės interneto svetainėje ir / ar kitose visuomenės informavimo priemonėse.

70. Informacija apie Mokyklą-darželį skelbiama Mokyklos-darželio interneto svetainėje, Mokyklos-darželio bendruomenės susirinkimuose, Mokyklos-darželio informaciniuose stenduose, esant poreikiui – vietos / regiono spaudoje.

71. Mokyklos-darželio nuostatai keičiami ir / ar papildomi Savivaldybės tarybos, Mokyklos-darželio direktoriaus ar Mokyklos-darželio tarybos iniciatyva.

72. Mokyklos-darželio nuostatus, jų pakeitimus, papildymus tvirtina Savivaldybės taryba.

73.Mokykla-darželis reorganizuojamas, likviduojamas ar pertvarkomas Civilinio kodekso, Lietuvos Respublikos biudžetinių įstaigų įstatymo, Švietimo įstatymo ir kitų teisės aktų nustatyta tvarka.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Rokiškio Mokyklos-darželio „Ąžuoliukas“

direktorė Romualda Cegelskienė